**Scarlett Ingrid Johansson** (s. 22. marraskuuta 1984 New York, New York) on yhdysvaltalainen näyttelijä, laulaja ja malli.

Johansson aloitti näyttelijänuransa 10-vuotiaana esiintyessään elokuvassa *Vanhemmat vaihtoon* (1994). Esiinnyttyään elokuvissa *Oikeuden puolustaja* (1995), *Manny ja Lo* (1996) ja *Yksin kotona 3* (1997), hän sai pääroolin menestyselokuvasta *Hevoskuiskaaja* (1998). Vuonna 2003 Johansson teki läpimurtonsa näytellessään elokuvissa *Lost in Translation* ja *Tyttö ja helmikorvakoru*, joista hän sai Golden Globe -ehdokkuudet. Hän näytteli Woody Allenin ohjaamassa elokuvassa *Match Point* (2005), minkä jälkeen hän on esiintynyt kahdessa muussa Allenin ohjaamassa elokuvassa *Scoop* (2006) ja *Vicky Cristina Barcelona* (2008). Tuona aikana hän näytteli myös muun muassa elokuvissa *The Prestige* (2006), *Kuningattaren sisar* (2008) ja *Jätä se!* (2009).

Johansson näytteli sarjakuvahahmo Natasha Romanoffia / Mustaa Leskeä Marvel Cinematic Universen elokuvissa. Vuonna 2013 Johansson näytteli elokuvissa *Don Jon*, *Under the Skin* ja *Her*, jossa hänellä oli äänirooli. Seuraavana vuonna hän näytteli pääosaa tieteiselokuvassa *Lucy*.

Johanssonia pidetään yhtenä nykyajan seksisymboleista. Hänet on monesti mainittu maailman seksikkäimpien naisten listoilla, huomattavimmin *Esquire*-lehdessä vuosina 2006 ja 2013, jolloin hänet valittiin seksikkäimmäksi naiseksi, ja *Playboy*-lehdessä vuonna 2007, kun hänet valittiin seksikkäimmäksi julkisuuden henkilöksi.

Vuonna 2019 Johansson sai kaksi Oscar-ehdokkuutta samana vuonna parhaasta naispääosasta elokuvasta *Marriage Story* ja parhaasta naissivuosasta elokuvasta *Jojo Rabbit*.

Tausta
------

Scarlett Johansson on syntynyt New Yorkissa. Johanssonin sukutausta on hänen isänsä, kööpenhaminalaisen arkkitehti Karsten Johanssonin puolelta tanskalainen ja newyorkilaisen, Bronxissa syntyneen äitinsä, tuottaja Melanie Sloanin puolelta aškenasijuutalainen. Sloanin sukujuuret ovat Minskissä, Valko-Venäjällä. Hänen isoisänsä (isän puolelta) oli tanskalainen käsikirjoittaja ja dokumentaristi Ejner Johansson.

Ura näyttelijänä
----------------

### Lapsinäyttelijä

Ensimmäisen näyttelijäntyönsä Johansson teki Playwrights Horizons Theater Schoolin produktiossa *Sophistry*, jossa esiintyi hänen lisäkseen muun muassa näyttelijä Ethan Hawke.

Valkokankaalla Johansson näytteli ensimmäisen kerran vuonna 1994, Rob Reinerin ohjaamassa elokuvassa *Vanhemmat vaihtoon*. Muita lapsirooleja hän teki muun muassa elokuvissa *Oikeuden puolustaja* (1995), *Manny ja Lo* (1996), *Yksin kotona 3* (1997) ja *Hevoskuiskaaja* (1998). *Manny ja Lo* -elokuvassa esiintyivät pienissä rooleissa myös hänen isänsä Karsten, äitinsä Melanie, kaksoisveljensä Hunter sekä isosiskonsa Vanessa. Perheeseen kuuluu lisäksi isoveli Adrian ja vanhempi velipuoli Christian.

### Myöhempi näyttelijänura

Johansson *Vicky Cristina Barcelonan* kuvauspaikalla heinäkuussa 2007.
Johansson César-palkintogaalassa vuonna 2014.
Vuonna 2002 Johansson valmistui Manhattanin Professional Children's Schoolista. Pian sen jälkeen hän nousi suuren yleisön tietoisuuteen esitettyään Charlottea Sofia Coppolan ohjaamassa elokuvassa *Lost in Translation* (2003), joka sai hyvän vastaanoton niin kriitikoiden kuin katsojienkin keskuudessa. Hän sai Golden Globe -ehdokkuuden sarjassa paras naispääosa komediassa.

Myöhemmin vuonna 2003 sai ensi-iltansa elokuva *Tyttö ja helmikorvakoru*, jossa Johansson esitti Grietiä. Myös se menestyi hyvin ja Johansson sai Golden Globe -ehdokkuuden sarjassa paras naispääosa draamassa. Hän sai kummastakin elokuvasta myös BAFTA-ehdokkuuden sarjassa paras naispääosa ja voitti palkinnon suorituksellaan elokuvassa *Lost in Translation*.

Vuonna 2004 Johansson esitti Pursy Williä pienen budjetin draamassa *A Love Song for Bobby Long* ja sai jälleen Golden Globe -ehdokkuuden sarjassa paras naispääosa draamassa. Vuonna 2005 Johanssonilla oli Nola Ricen rooli Woody Allenin ohjaamassa elokuvassa *Match Point*. Hän oli kolmatta vuotta peräkkäin Golden Globe -ehdokkaana, sarjassa paras naissivuosa. *Match Pointin* jälkeen Johansson on ollut Allenin luottonäyttelijöitä. Hän esitti Sondra Pranskyn roolia Allenin elokuvassa *Scoop* vuodelta 2006 ja yhtä pääosaa, Cristinaa, syksyllä 2008 ilmestyneessä elokuvassa *Vicky Cristina Barcelona*. 

Muita tunnetuimpia elokuvia, joissa Johansson esiintyy, ovat muun muassa vuonna 2006 ilmestyneet James Ellroyn romaaniin perustuva, Brian De Palman ohjaama *Musta Dahlia* ja Christopher Nolanin ohjaama *The Prestige*, vuonna 2005 ilmestynyt Michael Bayn ohjaama toimintaelokuva *The Island* ja vuonna 2010 ilmestynyt supersankarielokuva *Iron Man 2*, jossa hänellä Natasha Romanoffin eli Mustan Lesken rooli, jossa hän jatkoi vielä myöhemmissäkin Marvel Cinematic Universen elokuvissa.

Vuonna 2009 Johansson debytoi teatterissa Broadwaylla Arthur Millerin näytelmässä *Näköala sillalta*. Hän sai siitä Tony-palkinnon parhaasta naissivuosasta.

Vuonna 2016 hän teki ääniroolin elokuvassa *Sing* (2016).

Vaatesuunnittelija ja laulaja
-----------------------------

Johansson on kunnostautunut myös vaatesuunnittelijana. Hänen urheilujätti Reebokille suunnittelemansa mallisto kulkee nimellä *Scarlett 'Hearts' Rbk*. Se tuli myyntiin keväällä 2007. Johanssonin kasvot nähdään myös Reebokin mainoksissa. Mallina toimiminen on Johanssonille ennestään tuttua, sillä hänet on nähty useissa Louis Vuittonin ja L'Oréalin mainoksissa.

Johansson on myös laulaja. Hän on levyttänyt laulaja-lauluntekijä Tom Waitsin kappaleita levylleen *Anywhere I Lay My Head* vuodelta 2008 ja vuonna 2009 hän teki yhteisalbumin *Break Up* Pete Yornin kanssa.

Yksityiselämä
-------------

Johansson seurusteli näyttelijä Josh Hartnettin kanssa, mutta he erosivat 2006.

Johansson meni naimisiin näyttelijä Ryan Reynoldsin kanssa vuoden 2008 loppupuolella. Pari erosi vuonna 2011.

Erottuaan Reynoldsista Johanssonilla oli näyttelijä Sean Pennin kanssa lyhyeksi jäänyt mutta paljon julkisuutta saanut suhde, joka päättyi kesäkuussa 2011.

Marraskuussa 2012 Johansson alkoi seurustella ranskalaisen Romain Dauriacin kanssa. Seuraavana vuonna pari kihlautui. Syyskuussa 2014 tiedottaja vahvisti Johanssonin synnyttäneen heidän esikoistyttärensä. Johansson ja Dauriac vihittiin avioliittoon 1. lokakuuta 2014 Montanassa. Pari erosi vuoden 2017 alkupuolella. Johansson alkoi seurustella koomikko Colin Jostin kanssa vuonna 2017, he kihlautuivat toukokuussa 2019 ja avioituivat lokakuussa 2020. Vuoden 2021 elokuussa he saivat poikalapsen.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1994 | *Vanhemmat vaihtoon* | *North* | Laura Nelson |
| 1995 | *Oikeuden puolustaja* | *Just Cause* | Kate Armstrong |
| 1996 | *Loppu sinkkuelämälle!* | *If Lucy Fell* | Emily |
| *Manny ja Lo* | *Manny & Lo* | Amanda |
| 1997 | *Fall* | pieni tyttö |
| *Yksin kotona 3* | *Home Alone 3* | Molly Pruitt |
| 1998 | *Hevoskuiskaaja* | *The Horse Whisperer* | Grace MacLean |
| 1999 | *My Brother the Pig* | Kathy Caldwell |
| 2001 | *Mies joka ei ollut siellä* | *The Man Who Wasn't There* | Rachael "Birdy" Abundas |
| *Ghost World* | Rebecca |
| *American Rhapsody* | Zsuzsi/Suzanne Sandor (15-vuotiaana) |
| 2002 | *Kahdeksanjalkaiset kummajaiset* | *Eight Legged Freaks* | Ashley Parker |
| 2003 | *Lost in Translation* | Charlotte |
| 2004 | *Tyttö ja helmikorvakoru* | *Girl with a Pearl Earring* | Griet |
| *Kaikki keinot sallittu* | *The Perfect Score* | Francesca Curtis |
| *A Love Song for Bobby Long* | Pursy Will |
| *Todellinen lady* | *A Good Woman* | Meg Windermere |
| *Paavo Pesusieni – elokuva* | *The SpongeBob SquarePants Movie* | Prinsessa Mindy (ääni) |
| *In Good Company* | Alex Foreman |
| 2005 | *Match Point* | Nola Rice |
| *The Island* | Jordan Two Delta/Sarah Jordan |
| 2006 | *Scoop* | Sondra Pransky |
| *Musta Dahlia* | *The Black Dahlia* | Katherine "Kay" Lake |
| *The Prestige* | Olivia Wenscombe |
| 2007 | *Lastenhoitajan päiväkirja* | *The Nanny Diaries* | Annie Braddock |
| 2008 | *Kuningattaren sisar* | *The Other Boleyn Girl* | Mary Boleyn |
| *Vicky Cristina Barcelona* | Cristina |
| *The Spirit* | Silken Floss |
| 2009 | *Jätä se!* | *He’s Just Not That Into You* | Anna Marks |
| 2010 | *Iron Man 2* | Natasha Romanoff / Musta Leski |
| 2011 | *Koti eläintarhassa* | *We Bought a Zoo* | Kelly Foster |
| 2012 | *The Avengers* | Natasha Romanoff / Musta Leski |
| *Hitchcock* | Janet Leigh |
| 2013 | *Don Jon* | Barbara Sugarman |
| *Her* | Samantha (ääni) |
| *Under the Skin* | Isserley |
| 2014 | *Captain America: The Return of the First Avenger* | *Captain America: The Winter Soldier* | Natasha Romanoff / Musta Leski |
| *Chef* | Molly |
| *Lucy* | Lucy |
| 2015 | *Avengers: Age of Ultron* | Natasha Romanoff / Musta Leski |
| 2016 | *Hail, Caesar!* | DeeAnna Moran |
| *Viidakkokirja* | *The Jungle Book* | Kaa (ääni) |
| *Captain America: Civil War* | Natasha Romanoff / Musta Leski |
| *Sing* | Ash (ääni) |
| 2017 | *Ghost in the Shell* | majuri Mira Killian / Motoko Kusanagi |
| *Rough Night* | Jess Thayer |
| 2018 | *Isle of Dogs* | Nutmeg (ääni) |
| *Avengers: Infinity War* | Natasha Romanoff / Musta Leski |
| 2019 | *Captain Marvel* | Natasha Romanoff (cameo) |
| *Avengers: Endgame* | Natasha Romanoff / Musta Leski |
| *Marriage Story* | Nicole Barber |
| *Jojo Rabbit* | Rosie Betzler |
| 2021 | *Black Widow* | Natasha Romanoff / Musta Leski |
| *Sing 2* | Ash (ääni) |
| 2024 | *Transformers One* | Elita 1 (ääni) |

Diskografia
-----------

|  |  |
| --- | --- |
| Albumit
* *Anywhere I Lay My Head* (2008)
* *Break Up* (2009)

EP:t
* *Rhapsody Originals* (2008)
* *Live Session* (2008)
* *Live at KCRW.com* (2009)
* *Apart* (2018)

 | Singlet
* "Falling Down" (2008)
* "Relator" (2009)
* "Blackie's Dead" (2009)
* "Bad Dreams" (2008)

 |

Lähteet
-------

1. ↑  Rome, Emily: Hollywood Star Walk: Scarlett Johansson *Los Angeles Times*.  30.4.2012. Viitattu 23.9.2013. (englanniksi)
2. ↑  Jacobs, A. J: Scarlett Johansson Is the Sexiest Woman Alive, 2006 *Esquire*.  31.10.2006. Viitattu 18.2.2015. (englanniksi)
3. ↑  Chiarella, Tom: Scarlett Johansson Is 2013's Sexiest Woman Alive *Esquire*.  7.10.2013. Viitattu 18.2.2015. (englanniksi)
4. ↑  Scarlett is Playboy’s sexiest  20.2.2007. Metro.co.uk. Viitattu 18.2.2015. (englanniksi)
5. 1 2 3  Scarlett Johansson Biography *Biography.com*. Viitattu 23.9.2013. (englanniksi)
6. ↑  Scarlett Johansson Biography *thebiographychannel.co.uk*.  Arkistoitu 6.10.2013. Viitattu 23.9.2013. (englanniksi)
7. ↑  Kaiser, Menachem: Is "shiksa" an insult? *Salon.com*.  6.3.2013. Viitattu 23.9.2013. (englanniksi)
8. 1 2  Scarlett Johansson Biography *Yahoo! Movies Canada*. Viitattu 23.9.2013. (englanniksi)[vanhentunut linkki]
9. ↑  Scarlett Johansson *NNDB*. Viitattu 23.9.2013. (englanniksi)
10. ↑  Scarlett Johansson sai Broadway-debyytistään Tony-palkinnon *hs.fi*.  14.6.2010. Helsingin Sanomat. Viitattu 6.7.2010.
11. ↑  Sing 3D (dub) *www.finnkino.fi*.  Arkistoitu 16.11.2016. Viitattu 16.11.2016.
12. ↑  Josh Hartnett regrets dating his co-stars, including Scarlett Johansson - News *www.thestar.com.my*.  23.4.2014.  Arkistoitu 26.4.2018. Viitattu 25.4.2018.
13. ↑  Scarlett Johansson and Ryan Reynolds marry *U.S.*.  29.9.2008. Viitattu 25.4.2018. (englanniksi)
14. ↑  Michelle Mogahan: Scarlett Johansson Reveals Why She & Ryan Reynolds Split *PopCrush*.  28.4.2015. Viitattu 25.4.2018. (englanniksi)
15. ↑  The real reason why Scarlett Johansson and Sean Penn broke up... Actor 'did not want to be tied down' *Mail Online*.  9.5.2011. Viitattu 25.4.2018.
16. ↑  Sierra Marquina: Scarlett Johansson and Romain Dauriac Split: What Went Wrong *Us Weekly*.  26.1.2017. Viitattu 25.4.2018. (englanniksi)
17. ↑  Scarlett Johansson and SNL's Colin Jost Are Engaged After Two Years of Dating *People*.  19.5.2019. Viitattu 12.7.2020. (englanniksi)
18. ↑  Scarlett Johansson meni naimisiin – hyväntekeväisyysjärjestö paljasti ilouutisen *www.iltalehti.fi*. Viitattu 29.10.2020.
19. ↑  Karvanen, Niko: Scarlett Johansson synnytti poikavauvan *Ilta-Sanomat*.  19.8.2021. Viitattu 20.2.2022.
20. ↑  Maresca, Rachel: Scarlett Johansson flaunts curves in new magazine photo shoot, reveals details on 'The Avengers' sequel  29.9.2013. Daily News. Viitattu 16.1.2015.
21. ↑  Arrant, Chris: Captain America: Civil War Directors: Black Widow Will Be Back, More *Newsarama*.  15.1.2015. Viitattu 16.1.2015.
22. ↑  Anywhere I Lay My Head - Scarlett Johansson *AllMusic*.  2008. Viitattu 4.7.2018. (englanniksi)
23. ↑  Break Up - Pete Yorn, Scarlett Johansson *AllMusic*.  2009. Viitattu 4.7.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Scarlett Johansson**.
* Scarlett Johansson Internet Movie Databasessa. (englanniksi)


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Australia
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* Europeana
* SNAC
* IdRef

 |

 |